छत्तीसगढ़ म पुस्टि मार्ग के प्रवरतक बल्लभाचार्य जी के जनम चांपासार म होइस तेखर कारन प्रचलति नांव चंपारन्य म अतका बड़ा मेला ओखर जनम-दिन म लगथे। देस-विदेस के ऊंखर मानने वाला मन चंपारण्य आथे अउ ये भुंइयां म माथ नवाये पुण्य फल लेके जिनगी ल धन्य समझथें। दूसर संत कबीर दास के पटु चेला धनी धरमदास आए जउन दामाखेड़ा ल छत्तीसगढ़ी धाम बनाथे अउ इहां घलो देस-विदेस के हजारों लोगन आथे। ए हर घलो बड़का मेला हे। तीसरा संत आज ले अढ़ाई सौ बछर आघू अवतरिस अउ छत्तीसगढ़िया मन के दुख अउ अंधविस्वास के ऊंखर जिनगी ल देखके अतराम पंथ के परचार करथे। इनखर संदेस ल इंखर मनैया मन पंथीगीत मा गाके अउ नाच के गुरु के पूजा-अरचना करथे। गिरौधपुरी म ग्यान मिले के कारन सतनामी मन बर ये हर धाम बनगे। एला गरौध धाम कहे जाथे। इहां के जैतखाम संसार भर म सबसे ऊंचा हे जउन दिन हमर देस के रास्ट्रपति श्री रामनाथ कोविंद के पहिली घा छत्तीसगढ़ मा आईन, ओही दिन ए बड़का पिवत्र जैत्रखाम ल देखके अकबया गे रहिन। ये भुइयां अउ जैतखाम ल इन परनाम करिन। इहां गुरुघासीदास के जनम दिन 18 दिसंबर के लोगन इहां लाखों के तदाद म आथें अउ बड़का मेला ल देखके जिनगी सुफल करथें। एतराये तीन संत छत्तीसगढ़ के चिन्हारी आय। गुरुघासीदास मनखे-मनखे एक समान बताथे। पंथीगीत डहर ले संदेस दिन के मनखे ल जात-पात, ऊंच-नीच, बड़े- छोटे अउ अमरी- गरीब म बांटना ठउके नोहय। एही कारन देस ह अतेक बेर ले गुलाम रहिस। एला सुतंत्र करे बर एक होय ल लगही। उंखर अनुसार सबो सतजुगिहा मनखे जउन जात-पात ल दूरिहाथे, मानवता के मान राखथे, असिक्छा अउ अंधबिस्वास ल भगाथे, पढ़थे- लिखथे, दारू ले दूरियाथे अउ दूसर के नारी-परानी ला दाई- बहिनी मानथे, ओही सच्चा सतनामी हे। जउन एक ईस्वर निरगुन-निराकार हे, ओला पाए बर तिरीथ-धाम नइ करै, सबो जीव ल एक मानथे मांसाहार नई करय, ओही असली सतनामी आय। आ जउन छत्तीसगढ़ राज्य म दूसर राज के तुलना म सांति हे, ओहर तीनों संत मनके बिचार अउ सिद्धांत के परचार के कारन हे। गुरुघासीदास के पंथीगीत ल संकलन करके पोथी बनाए गे हे अउ कतको पोथी अउ सोध-समीक्छा-ग्रंथ देखे म आय हे। ए सब संदेस सबो मनखे बर हे अउ जउन ए सदा म चलत हे।
डॉ. विनय कुमार पाठक
अध्यक्ष, छत्तीसगढ़ राजभाषा आयोग छत्तीसगढ़ शासनग्यान जगाबो सब म, मान जगाबो सब म, मया करे बर आये हंव संगी, मया बगराबो सब म
सब्बो मनखे ल एक करे के रहिस बबा के विचार
हमर बाबा गुरु घासीदास दास के सबले बड़े विचार रहिस हे के सब्बो मनखे एक समान हरे कोनो म भेद भाव ऊंच नीच के भावना झन रहे तेखरे बर अपन जियत भर ले सब्बो मनखे ल जुरियाये के परयास बाबा गुरुघासीदास ह करिस। बाबा ह सब्बो मनखे के चित्त म मया सत्य अहिंसा अउ सांति ल डारे के परयास हमेसा करिस तेखरे सेती बाबा के प्रतीक चिनहा के रूप म सफेद जैतखाम सब्बो जगह गाडियाये रहिथे। जेन ह सत्य अउ ग्यान के प्रतीक हे कहे जाथे की जेन भी मनखे ह स्वेत जैतखाम के तीर ले किंजरथे तेन मन म सांति के भाव जाग जाथे, येही ह पूरा संसार म सबले बड़े सत्य अउ ग्यान ह हवय जेखर ले सब्बो मनखे श्रेष्ठ बनथे, कोनो भी मनखे जाती पाती ल अपन आप ल बड़े महान नइ मान सकय, येखर ले मनखे म अलग-अलग बंटे के भावना जनम लेथे जेखर ले मनखे के मन म कपट भावना ह उत्पन होथे, बाबा गुरु घासीदास ह सब्बो मनखे ल एक समान करे सब्बो के अंदर मया अउ सत्य के जोत जराये बर सतनामी समाज के नीव ल राखिस, सतनामी जेखर मतलब होथे सत्य के नाव सत्य ल ही ईस्वर मानथे ओहि ह महान हे, बाबा के मन म सतनामी जाति के विचार आये के कारन येही हे के मनखे मन के मन ले उंच-निच जाति के भेद भाव एक दूसरे जाति ल छोटे बड़े मान के छुवा छूत के भाव ल सब्बे के मन ले दूरिहा करिस, बाबा गुरु घासीदास के दे संदेस कई बछर तक पूरा देस म बगरे रही काबर के बाबा के संदेस ले सब्बो मनखे ल एक संग एके धागा म जोड़े के परयास रहिस हे, सब्बो मनखे चाहे कोनो जाति पाती के होये सब्बो ल एक समान जिये के रहे के पूरा अधिकार हे, येखर सेती सतनाम के ग्यान ल सब्बो मनखे ल अपना चाही, अउ सत्य अहिंसा मया के रददा म रेंगना चाही।
ग्यान जगबो सब म मान जगबो सब म,
मया करे बर आये हं संगी, मया बगरबो सब म।
अनिल कुमार पाली बिलासपुरमनखे-मनखे एक समान
परंपरा
सांति के संदेस देवइया बाबा गुरु घासीदास
हमर भारत भूमि म नई जानन कतको कन देवी देवता साधु संत रिषि मुनि मन अवतरे हावय जेकर कथा कहानी किस्सा ल हमर सियान पूरवज मन आउ पुस्तक किताब म तको पढ़थन। तईहा बछर म मनखे मन सांति के पाठ संदेस ल जग म फैलाये बर अपन दाई-ददा घर दुवारी सबो ल छोड़ के जंगल म पेड़ तरी बईठ के तपस्या करके ग्यान-सक्ति ल पावत रहीस हावय तन म सादा सूती के कपड़ा, खातिस त फल फूल, कांदा रस आउ दाल दलहन बस लेकर पाके उंकर उमर तको बहुत रहय कुछु चीज मिलावटी नई खातिस न ओ समय होवय भारत देस ल देवभूमि सोझे बर नई कहे हावय ओइसे तो संसार म एक ले बड़के एक महात्मा मन अवतरे हावय मगर जौउन काम ल बाबा गुरु घासीदास जी हर हमन सबो बर करिस तेकर गुनगान महिमा बड़ाई आउ ओकर करजा ल हमन नइ चुका सकन बाबा के जन्म हर 18 दिसंबर बछर 1756 म बलौदा बाजार जिला के गिरौधपुरी गांव म महंगुदास आउ माता अमरौतिन के घर होईस, बाबा हर सतनाम धरम जेला बोलचाल के भाखा म सतनामी धरम कहीथे। तेकर उपासक रहिस हावय आज भी वोकर वंसज मन उहां रहीथे, बाबा जी हर अपन सिक्छा दिक्छा ल रायगढ़ जिला के सारंगढ़ तहसील म एक ठन पेड़ तरी प्राप्त करे रहिस जेला आज गुरु घासीदास पुस्पवाटिका के रूप म स्थापित कर देहे हावय। बाबा जी हर समाज म फैले जातिगत उतार-चढ़ाव विसमता ल कई ठन जात म बांटे वाला परथा के समाज व्यवस्था के बहुत कठिन विरोध करीस, बाबा हर मूरति पूजा ल नई मानत रहिस बाबा हर पसु-पक्छी मन ती बीकट मया दुलार करय। खेती किसानी म गाय बइला, भइसा ल मना कर रहिस। बछर 1901 म जब गिनती होईस त 4 लाख मनखे मन सतनाम पंथ ले जुड़़ गईस। हमर छत्तीसगढ़ के पहिला स्वतंत्रता सेनानी सहीद वीर नारायण सिंह के उपर बाबा जी के गहरा असर होईस हावय।
राजेश पाण्डेय मल्हार
hne_Deva awa_Deva bho_Deva hne_Deva hne_Deva hne_Deva hne_Deva mai_Deva mag_Deva bho_Deva hne_Deva bho_Deva